Home4you

Home4you on Eesti kaubamärk, mille omanik on 1994. aastal asutatud ettevõte AS Evelekt, mille põhitegevus on mööbli jae- ja hulgimüük. 2009. aastal liideti kõik senised Evelekti kauplused nime Home4you alla ning 2011. aastal alustati mööbli müüki ka internetis. 2025. aastal on brändi Home4you haldaval ettevõttel koostööpartnereid erinevates riikides: Läti, Leedu, Ukraina, Soome ja Rootsi.

Home4you on üks Eesti ja Baltikumi suuremaid mööbli jaemüüjaid. Selle käive ületas 2024. aastal 16 miljoni euro piiri. IKEA järel on Home4you mööbli jaemüügi valdkonnas käibemahult Eestis teisel kohal.

 Tegevus 
Home4you tegeleb sisustustekstiilide tootmisega ning mööbli ja teiste sisustuskaupade müümisega. Brändinime Home4you kannab kümme erinevat mööblipoodi – üheksa Eesti suuremates linnades ja üks Riias. Suur osa müüdavatest kaupadest on sisse ostetud Aasiast ning erinevate riikide koostööpartneritelt, kuid ettevõttel on ka Eestis asuv sisustustekstiilide tootmisega tegelev üksus.

Vastavalt 2023. aasta majandustegevuse aruandele on brändi omanikettevõtte AS Evelekt põhitegevusala mööbli, valgustite ja muude kodutarvete jaemüük spetsialiseeritud kauplustes, lisategevusalad mööbli, vaipade ja valgustite hulgimüük, jaemüük interneti teel ning kinnisvara üürileandmine ja käitus. 

Evelekt on spondeerinud ka Delfi Meedia ja ajakirja Kodu & Aed korraldatud konkursse “Eesti kauneim maakodu” ja “Kodu kauniks”.

 Home4you ajalugu 
Ettevõtte Evelekt asutas 1994. aastal disaini eriharidusega ettevõtja Jüri Zoova. Omapärase disainiga mööbli importimise mõte tuli Zooval pähe peale reisi Aasiasse ning ettevõtte esimesed mööblikomplektid saabusid Tai mööblitootmisettevõttelt. Esimestel tegutsemisaastatel müüdi ettevõtte nime alt erinevaid kaupu, kuid 1997. aastal keskenduti täielikult mööbli- ja sisustussektorile.

Evelekti esimene esinduspood avati 2002. aastal Tallinnas, 2003. aastal laieneti Jõhvi ja 2004. aastal ka Tartusse. Evelekt avas 2007. aastal Pärnus brändinime Home4you alt esimese kaupluse – Home4You sisustuskaubamaja.

2008. aasta majanduslangus mõjutas ka Evelekti äritegevust: vastavatud mööblipoed suleti ning ettevõtte püsimiseks tuli koondada poodide ja kontori töötajaid. Samuti tuli loobuda Tallinnas Pärnu maanteel asunud hoonest ning füüsilise jaemüügi asemel keskenduti e-poe väljatöötamisele.

E-pood avati 2011. aasta mais. Home4you oli Eesti esimene e-pood, mis pakkus klientidele tasuta kaubatarnet. Kui aastakümne alguses moodustas e-müük aastasest müügimahust 3%, siis 2018. aastaks moodustas netimüügi osakaal 20% jaekaubanduse mahust.

2019. aastal ühines AS Evelektiga seni kaupade maaletoomise eest vastutanud Evelekt Hulgi OÜ. Peale 2022. aastal alanud Venemaa sissetungi Ukrainasse lõpetati koostöö seniste Venemaa ja Valgevene partneritega ning ettevõtte müügitulu vähenes ~30% võrra. Ettevõte plaanis seejärel laieneda Ukrainasse.

Koroonapandeemia põhjustatud tarneahelaprobleemid ja Vene-Ukraina sõda mõjutas äri oluliselt. Kui 2022. aastal oli ettevõte puhaskasum 267 000 eurot, siis 2023. aasta lõpetati 193 000 euro suuruse kahjumiga.

 Struktuur 
Home4you brändi haldav AS Evelekt on endiselt Eesti pereettevõte: ettevõtte juhatusse kuuluvad asutaja Jüri Zoova ja Silver Zoova, nõukogu liikmed on 2025. aastal Ene Zoova, Sander Zoova ja Liisi Saal. Ettevõtte ainus aktsionär on Jüri Zoova ettevõte Marston OÜ, mille tegevusala on investeeringute haldamine.

Evelekti e-kaubandust ja hulgimüüki juhtis aastatel 2015–2020 Mait Mäesalu, kes on 2025. aastal Eesti E-Kaubanduse Liidu juhatuse aseesimees.

Ettevõttes töötas 2023. aastal 92 töötajat, 2024. aastal kasvas töötajate arv üle saja. Ettevõtte töötajate arv kasvab tütarettevõtete Evelekt AS-iga liitumise arvelt ja ka käibemahtude suurenemise tõttu. 2015. aastal ühines Evelektiga tütarettevõte Sisustuskaubamaja Tähesaju OÜ ning töötajate arv kasvas 11 võrra.

 Kaubamärgid 
AS Evelekt haldas algselt kolme kaubamärki:

 Home4you: mööbli ja sisustuskaupade müük
 Garden4you: aiamööbli ja vabaajakaupade müügile keskendunud bränd 
 Office4you: kontoritoolide müük

2025. aastal on kõik kolm kategooriat ühendatud ühise brändi Home4you alla.

 Tegevus teistes riikides 
2008. aastal laienes ettevõte Lätti ning on seal aktiivne tänapäevani: 2014. aastal avati Läti klientidele mõeldud e-pood ja 2017 asutas Evelekt Riias mööbii jaemüügiga tegeleva tütarettevõtte H4Y Interior SIA.

Evelekt läks 2015. aastal Soome turule ja 2019. aastal Leedu turule, kuid nüüdseks on need e-poed ärilistel põhjustel suletud. Mõlemas riigis jätkub koostöö kohalike e-poodidega ning hulgi- ja edasimüüjatega.

 Asukohad 
Ettevõtte peakontor ja pealadu asub 2025. aastal Tänassilma Tehnopargis, mis on Harju maakonnas Saku vallas paiknev tööstuslinnak. Samas hoones asub ka müügisalong era- ja hulgiklientidele.

Ettevõtte füüsilisi mööblipoode on enim Tallinnas:

 Laagri Maksimarketis
 Rocca al Mare keskuses
 Tähesaju Citys
 Järve keskuses
 Ärikeskuses Kadaka tee 44

Tartus asuvad Home4you mööblipoed 2025. aastal Zeppelini keskuses ja Lõunakeskuse kaubanduspargis, Pärnus Sillakeskuses, Rakveres Põhjakeskuses, Jõhvis JEWE Mööblimajas ning Narvas Fama keskuses. Lätis on pood Home4you külastada Riia kaubanduskeskuses DECCO CENTRS.

 Vaata ka 
 Eesti E-Kaubanduse Liit
 IKEA
 JYSK
 ON24

Viited

 Välislingid 
 Ettevõtte ajalugu Home4you kodulehel

Kategooria:Eesti mööblitööstus
Kategooria:Eesti ettevõtted